Solidariteit se monumente van hoop midde-in die koronakrisis - Corona Krisissentrum
Tuis / Beweging Oplossings / Solidariteit se monumente van hoop midde-in die koronakrisis
Ons probeer nog sin maak van die koronakrisis. Die ritme van die wêreld is globaal geskud, en op mikro- plaaslike vlak is die ritme van gesinne geskud.
Die inperking in Suid-Afrika is verleng en dit is duidelik dat ons ná die streng inperkingstyd steeds in vorme van inperking sal moet leef en werk.
Daar het egter die afgelope ruk talle merkwaardige dinge gebeur.
Ek deel drie gebeure binne die groter Solidariteit Beweging wat ek as monumente van hoop midde-in 'n krisis sien.
Al drie die gebeure wys op die veerkragtigheid van die gemeenskap. Al drie hierdie gebeure is deur die gemeenskap moontlik gemaak. Al drie hierdie gebeure gee hoop vir 'n toekoms gedurende en ná korona.
Die eerste is die opening van Akademia se akademiese kwartaal gedurende die tyd van inperking. Bykans 1 400 studente het begin "klasdraf". Sedert die stigting van Akademia is net van die nuutste tegnologie gebruik gemaak. Spesifieke videotegnologie is nou ook vir die eerste keer vir onderwysdoeleindes gebruik. Dit het Akademia in staat gestel om met enkele verstellings sy studente in staat te stel om met hul kwartaal te begin. Midde-in die inperking is hulle nie beperk nie.
Paul Maritz, 'n student by Akademia, beskryf dit soos volg op Twitter:
Laat my net toe om dankbaarheid uit te spreek teenoor @OnsAkademia – ek sit in redelik ernstige inperking, maar danksy Die Spens – die studenteplatform, gaan alles letterlik soos normaal aan.
Die tweede gebeurtenis is Wolkskool. Enkele jare gelede is begin met die ontwikkeling van Wolkskool. Ek kan onthou hoe dr. Danie Brink dit vir my op sy witbord uitgeteken het. Ek het nie mooi verstaan nie, maar het gesê dit lyk vir my indrukwekkend.
Midde-in hierdie krisis het meer as 75 000 leerlinge vir Wolkskool geregistreer. China het hospitale in dae gebou. Wolkskool het die vermoë ontwikkel om binne dae 'n matriekskool te bou en duisende matrieks draf elke dag klas.
Akademia en Wolkskool is instellings wat deur die baie bietjies van gewone mense gebou is. Solidariteit-lede skenk elke maand R10 van hul ledegeld om te help bou aan die instellings. Duisende ander dra by tot die Solidariteit Boufonds en duisende mense help bou deur hul Virseker-polisse. Hierdie projekte is reuse-helpmekaarprojekte.
Albei instellings is gebou met tegnologie wat enkele jare gelede nie beskikbaar was nie. Sonder dat die spanne bewus was daarvan, het hulle onderwysinstellings ontwikkel wat 'n antwoord bied in die tyd van 'n pandemie wat niemand destyds besef het eendag sou bestaan nie.
Die laaste monument is ook deur die gemeenskap gebou. Die Solidariteit Beweging se krisisfonds het almal se verwagtinge oortref en het binne dae byna R5 miljoen ingesamel. Dit is bereik danksy gewone mense wat klein bedraggies bygedra het. Die krisis het mense se harte na vore gebring. Dit is in mense se DNS om mekaar te help.
Drie Solidariteit-monumente midde-in 'n krisis. Dit is danksy Solidariteit se duisende lede, ondersteuners en die gemeenskap bewerkstellig. In so 'n globale krisis sien ons die krag van die plaaslike gemeenskap. Die gemeenskap kan vinnig uit en vir die gemeenskap reageer.